CELEX: 62018TN0046
Language: hu
Date: 2018-01-30 00:00:00
Title: T-46/18. sz. ügy: 2018. január 30-án benyújtott kereset – Comune di Milano kontra Tanács

12.3.2018   
            
            
               HU
            
            
               Az Európai Unió Hivatalos Lapja
            
            
               C 94/35
            
         2018. január 30-án benyújtott kereset – Comune di Milano kontra Tanács
   (T-46/18. sz. ügy)
   (2018/C 094/46)
   Az eljárás nyelve: olasz
   
      Felek
   
   
      Felperes: Comune di Milano (Milánó, Olaszország) (képviselők: F. Sciaudone és M. Condinanzi avvocati)
   
      Alperes: az Európai Unió Tanácsa
   
      Kérelmek
   
   A felperes azt kéri, hogy a Törvényszék:
   
               —
            
            
               Az EUMSZ 263. cikk alapján semmisítse meg a Tanácsnak az Európai Gyógyszerügynökség (EMA) új székhelyének kiválasztására vonatkozó, az Általános Ügyek Tanácsa 2017. november 20-i, 3579. ülése során elfogadott határozatát, amelyet az ennek összefoglalóját tartalmazó sajtóközlemény (Outcome of the Council Meeting [3579th Council meeting]) útján tettek közzé, valamint magát a sajtóközleményt (Presse 65, provisional version) azon részben, amely az Európai Gyógyszerügynökség új székhelyéül Amszterdamot jelöli ki;
            
         
               —
            
            
               a Tanácsot kötelezze a jelen eljárás költségeinek a viselésére.
            
         
      Jogalapok és fontosabb érvek
   
   Keresete alátámasztása érdekében a felperes három jogalapra hivatkozik.
   
               1.
            
            
               Az első, a hatáskör túllépésére alapított jogalap
               
                           —
                        
                        
                           A felperes e tekintetben arra hivatkozik, hogy a Tanács által a kiválasztási eljárás során követett cél az EMA székhelyének áthelyezésére vonatkozó legjobb ajánlatnak az előre meghatározott kiválasztási szempontok fényében történő meghatározása volt. Ezzel szemben az EMA új székhelyének sorsolás útján és bármiféle előzetes vizsgálat nélkül történő kiválasztása ellentétben áll azzal, az eljárási szabályok meghatározása során kimondott céllal, hogy a legjobb ajánlatot válasszák ki átlátható döntési eljárás során, technikai értékelések és előre meghatározott speciális szempontok alapján, és nem teszi lehetővé, hogy megállapítást nyerjen a Milánó és Amszterdam pályázata közötti egyenértékűség hiánya.
                        
                     
         
               2.
            
            
               A második, a megfelelő ügyintézés és az átláthatóság elvének megsértésére alapított jogalap
               
                           —
                        
                        
                           A felperes azt állítja e tekintetben, hogy a megtámadott határozat jogellenes, amennyiben olyan döntési eljárás eredménye, amelyet az alábbiak jellemeznek: (i) a kellő átláthatóság biztosítását célzó formák és módszerek hiánya; (ii) a szóban forgó értékelés szempontjából releváns tényezők megfelelő figyelembevételének elmulasztása.
                        
                     
         
               3.
            
            
               A harmadik, a Tanács eljárási szabályzatának elfogadásáról szóló, 2009. november 1-jei tanácsi határozat, valamint a 2017. október 31-i eljárási szabályok megsértésére alapított jogalap
               
                           —
                        
                        
                           A felperes e tekintetben arra hivatkozik, hogy a szavazás lefolytatásának módja és a 2017. november 20-i határozat eredménye ugyancsak a 2017. november 20-i határozat jogellenességét alapozza meg olyan különös normák megsértése miatt, amelyeket a Tanácsnak tiszteletben kellett volna tartania.